**เสนอ ผู้ถือหุ้นของบริษัท อิตาเลียนไทย ดีเวล๊อปเมนต์ จำกัด (มหาชน)**

*ความเห็นอย่างมีเงื่อนไข*

ข้าพเจ้าได้ตรวจสอบงบการเงินรวมและเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย (“กลุ่มบริษัท”) ซึ่งประกอบด้วย งบแสดงฐานะการเงินรวมและเฉพาะของบริษัท ณ วันที่ 31 ธันวาคม 2562 งบกำไรขาดทุนและกำไรขาดทุนเบ็ดเสร็จอื่นรวมและเฉพาะของบริษัท งบแสดงการเปลี่ยนแปลงส่วนของผู้ถือหุ้นรวมและเฉพาะของบริษัท และงบกระแสเงินสดรวมและเฉพาะของบริษัทสำหรับปีสิ้นสุดวันเดียวกัน และหมายเหตุประกอบงบ รวมถึงหมายเหตุสรุปนโยบายการบัญชีที่สำคัญ

ข้าพเจ้าเห็นว่า ยกเว้นผลกระทบซึ่งอาจเกิดขึ้นตามที่กล่าวไว้ในเกณฑ์ในการแสดงความเห็นอย่างมีเงื่อนไข งบการเงินรวมและงบการเงินเฉพาะของบริษัทที่แนบมานี้ แสดงฐานะการเงินรวมและเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย ณ วันที่ 31 ธันวาคม 2562 ผลการดำเนินงานรวมและเฉพาะของบริษัท และกระแสเงินสดรวมและเฉพาะของบริษัท สำหรับปีสิ้นสุดวันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

*เกณฑ์ในการแสดงความเห็นอย่างมีเงื่อนไข*

เกณฑ์ในการแสดงความเห็นอย่างมีเงื่อนไขของข้าพเจ้ามีดังนี้

* ตามที่กล่าวไว้ในหมายเหตุประกอบงบการเงินข้อ 8 ณ วันที่ 31 ธันวาคม 2562 งบการเงินรวมได้รวมลูกหนี้การค้าของบริษัทย่อยในต่างประเทศแห่งหนึ่ง จำนวน 238.46 ล้านบาท (สุทธิจากค่าเผื่อการด้อยค่าจำนวน 46.04 ล้านบาท) ซึ่งอยู่ระหว่างการติดตามเรียกรับชำระหนี้ตามแผนการชำระหนี้ ทั้งนี้ ผู้บริหารของบริษัทเชื่อว่าจะสามารถเรียกเก็บเงินได้ และเชื่อว่าค่าเผื่อการด้อยค่าที่ได้บันทึกไว้ในงบการเงิน โดยประมาณจากการคิดลดกระแสเงินสดที่คาดว่าจะได้รับในอนาคตจากแผนการชำระหนี้ของลูกหนี้ดังกล่าวนั้นเพียงพอและเหมาะสม ทั้งนี้ ข้าพเจ้าไม่สามารถประเมินผลกระทบที่อาจเกิดขึ้น (ถ้ามี) ต่อยอดคงเหลือดังกล่าวได้ และไม่สามารถพิจารณาผลกระทบที่อาจมีต่องบการเงินรวมของบริษัทได้
* ตามที่กล่าวไว้ในหมายเหตุประกอบงบการเงินข้อ 8 ณ วันที่ 31 ธันวาคม 2562 งบการเงินรวมได้รวมลูกหนี้การค้าและรายได้ที่ยังไม่เรียกชำระของบริษัทย่อยในต่างประเทศแห่งหนึ่ง จำนวน 121.55 ล้านบาท และ 63.48 ล้านบาท ตามลำดับ สำหรับบริการที่ได้ให้กับลูกค้ารายหนึ่งซึ่งปัจจุบันประสบสภาวะขาดสภาพคล่องทางการเงิน ผู้บริหารของบริษัทย่อยได้ร่วมเจรจาหารือกับลูกหนี้ดังกล่าวเพื่อขอรับชำระหนี้ และเชื่อว่าจะได้รับชำระเงินเต็มจำนวน บริษัทย่อยจึงยังไม่ตั้งค่าเผื่อการด้อยค่าของลูกหนี้รายนี้ในงบการเงิน ทั้งนี้ ข้าพเจ้าไม่สามารถประเมินผลกระทบที่อาจเกิดขึ้น (ถ้ามี) ต่อยอดคงเหลือดังกล่าวได้ และไม่สามารถพิจารณาผลกระทบที่อาจมีต่องบการเงินรวมของบริษัทได้
* ตามที่กล่าวไว้ในหมายเหตุประกอบงบการเงินข้อ 15 ในระหว่างปี บริษัทย่อยในต่างประเทศแห่งหนึ่งได้ออกหุ้นสามัญเพิ่มทุน ตามมูลค่าหุ้นที่ตราไว้ให้กับบริษัทและผู้ร่วมลงทุนรายใหม่จำนวนรวม 1,286.68 ล้านบาท ภายหลังจากการปรับโครงสร้างผู้ถือหุ้นและการเพิ่มทุนดังกล่าวแล้วเสร็จ ส่งผลให้บริษัทสูญเสียอำนาจการควบคุมในบริษัทย่อยดังกล่าว แต่ยังคงมีอิทธิพลอย่างมีนัยสำคัญ ผู้บริหารจึงพิจารณาจัดประเภทเงินลงทุนที่เหลืออยู่เป็นเงินลงทุนในบริษัทร่วม และรับรู้เงินลงทุนเริ่มแรกด้วยมูลค่าตามบัญชีของสินทรัพย์สุทธิ ณ วันที่สูญเสียอำนาจการควบคุมตามส่วนได้เสียของบริษัท ทั้งนี้ ผู้บริหารของบริษัทย่อยอยู่ระหว่างการพิจารณามูลค่ายุติธรรมของสินทรัพย์สุทธิของบริษัทย่อย เพื่อประเมินผลกระทบจากรายการที่อาจมีจากการเปลี่ยนสถานะเงินลงทุนดังกล่าวซึ่งต้องรับรู้ส่วนต่างจากมูลค่ายุติธรรมในงบกำไรขาดทุนรวมสำหรับปี นอกจากนี้ ผู้บริหารของบริษัทย่อยต้องพิจารณาว่าการเพิ่มทุนให้ผู้ร่วมทุนรายใหม่เป็นรายการจ่ายโดยใช้หุ้นเป็นเกณฑ์ ตามมาตรฐานการรายงานทางการเงินฉบับที่ 2 เรื่อง “การจ่ายโดยใช้หุ้นเป็นเกณฑ์” หรือไม่ ทั้งนี้ บริษัทยังไม่สามารถประเมินผลกระทบที่อาจเกิดขึ้น (ถ้ามี) ต่องบการเงินรวมของบริษัทจากรายการดังกล่าวซึ่งยังไม่มีข้อสรุปในขณะนี้
* ตามที่กล่าวไว้ในหมายเหตุประกอบงบการเงินข้อ 15.3 งบการเงินรวมสำหรับปีสิ้นสุดวันที่ 31 ธันวาคม 2562 ได้รวมเงินลงทุนในกิจการร่วมค้าตามวิธีส่วนได้เสียจำนวน 179.33 ล้านบาท ในงบแสดงฐานะการเงินรวม และรวมส่วนแบ่งกำไรของกิจการร่วมค้าตามวิธีส่วนได้เสีย จำนวน 64.97 ล้านบาท ในงบกำไรขาดทุนรวม งบการเงินดังกล่าวจัดทำขึ้นโดยอาศัยข้อมูลทางการเงินซึ่งจัดทำโดยฝ่ายบริหารของกิจการร่วมค้า และยังไม่ได้มีการตรวจสอบโดยผู้สอบบัญชี เนื่องจากกิจการร่วมค้าและผู้ว่าจ้างมีข้อพิพาทเกี่ยวกับการบอกเลิกสัญญาว่าจ้าง และอยู่ระหว่างการเจรจาเกี่ยวกับมูลค่าที่คาดว่าจะได้รับคืนของสินทรัพย์ และภาระผูกพันในหนี้สินปัจจุบัน และภาระหนี้สินที่อาจเกิดขึ้น ทั้งนี้ ผู้บริหารของกิจการร่วมค้ายังไม่สามารถประเมินผลกระทบที่อาจเกิดขึ้น (ถ้ามี) จากการบอกเลิกสัญญาดังกล่าว ซึ่งยังไม่มีข้อสรุปในปัจจุบัน

ข้าพเจ้าได้ปฏิบัติงานตรวจสอบตามมาตรฐานการสอบบัญชี โดยได้ระบุความรับผิดชอบของข้าพเจ้าไว้ในรายงานนี้ ในวรรคความรับผิดชอบของผู้สอบบัญชีในการตรวจสอบงบการเงินของบริษัท ทั้งนี้ ข้าพเจ้ามีความเป็นอิสระจากกลุ่มบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชี ในส่วนที่เกี่ยวข้องกับการตรวจสอบงบการเงินของบริษัท และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รวบรวมมานั้นเพียงพอและเหมาะสมเพื่อใช้เป็นเกณฑ์ในการแสดงความเห็นอย่างมีเงื่อนไขของข้าพเจ้า

*ข้อมูลและเหตุการณ์อื่นที่ควรทราบ*

ข้าพเจ้าขอให้สังเกตข้อมูลตามที่ได้เปิดเผยไว้โดยละเอียดในหมายเหตุประกอบงบการเงินข้อ 47 ว่าในเดือน มกราคม 2563 บริษัทได้รับหนังสือแจ้งจากรัฐวิสาหกิจแห่งหนึ่งซึ่งเป็นผู้ว่าจ้างของโครงการก่อสร้างแห่งหนึ่ง ขอให้ชำระค่าปรับสำหรับงานก่อสร้างที่ได้ดำเนินงานก่อสร้างแล้วเสร็จล่าช้ากว่าวันที่กำหนดตามแผนงานและวันสิ้นสุดตามสัญญา อย่างไรก็ตาม บริษัทได้ทำหนังสือโต้แย้งการขอให้ชำระค่าปรับและได้ชี้แจงมูลเหตุของการทำงานล่าช้ากว่ากำหนด ที่จำเป็นต้องขอขยายระยะเวลาแล้วเสร็จจากที่กำหนดไว้ในสัญญาเริ่มแรกที่ทำไว้กับผู้ว่าจ้าง เนื่องจากมีหลายกรณีและหลายเหตุการณ์ที่มีผลกระทบต่อการปฏิบัติงานล่าช้า ทั้งนี้ บริษัทได้รับความเห็นชอบจากผู้ควบคุมงานของผู้ว่าจ้างในการขยายกำหนดระยะเวลาตามแผนงานและระยะเวลาแล้วเสร็จของสัญญาจากผลกระทบของบางเหตุการณ์แล้ว อย่างไรก็ตาม ยังมีหลายกรณีและหลายเหตุการณ์ ซึ่งยังไม่สามารถได้ข้อสรุปในปัจจุบัน ทั้งนี้ ข้าพเจ้ามิได้แสดงความเห็นอย่างมีเงื่อนไขในเรื่องที่กล่าวมานี้

*เรื่องสำคัญในการตรวจสอบ*

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินรวมและเฉพาะของบริษัทสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมและเฉพาะของบริษัทโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้ นอกจากเรื่องที่ได้กล่าวไว้ในวรรคเกณฑ์ในการแสดงความเห็นอย่างมีเงื่อนไขดังกล่าวข้างต้น ข้าพเจ้าได้กำหนดเรื่องที่จะกล่าวต่อไปนี้เป็นเรื่องสำคัญในการตรวจสอบเพื่อสื่อสารในรายงานของข้าพเจ้า

| **เรื่องสำคัญจากการตรวจสอบ** | **การตอบสนองความเสี่ยงของผู้สอบบัญชี** |
| --- | --- |
| **การรับรู้รายได้ที่เกี่ยวข้องกับสัญญาก่อสร้าง**กลุ่มบริษัทและบริษัทมีรายได้จากการให้บริการรับเหมาก่อสร้าง สำหรับปีสิ้นสุดวันที่ 31 ธันวาคม 2562 จำนวน 55,458.59 ล้านบาท และ 41,696.65 ล้านบาท ตามลำดับ การรับรู้รายได้ค่าบริการรับเหมาก่อสร้าง ต้องใช้ดุลยพินิจที่สำคัญ และข้อสมมติฐาน ในการประเมินความเหมาะสมของการประมาณการของรายการที่เกี่ยวข้องกับการรับรู้รายได้ในแต่ละสัญญารายได้ค่าบริการรับเหมาก่อสร้างของกลุ่มบริษัทรับรู้ตลอดช่วงเวลาหนึ่ง โดยวัดระดับความก้าวหน้าของโครงการก่อสร้างในแต่ละสัญญา ด้วยวิธีอัตราส่วนของต้นทุนที่เกิดขึ้นแล้วจนถึงปัจจุบันกับประมาณการต้นทุนทั้งสิ้นจนจบโครงการ การประมาณการต้นทุนโครงการก่อสร้าง รวมถึงสำรองเผื่อขาดทุนสำหรับงานโครงการ ต้องอาศัยดุลยพินิจที่มีนัยสำคัญของผู้บริหาร ซึ่งมีต้องมีการทบทวนตลอดระยะเวลาก่อสร้าง และปรับปรุงประมาณการเมื่อจำเป็น นอกจากนี้ รายได้จากการเปลี่ยนแปลงของสัญญาที่ยังไม่มีการกำหนดราคาที่จะเปลี่ยนแปลง ต้องอาศัยดุลยพินิจของผู้บริหารในการประมาณการเปลี่ยนแปลงของราคา และจำนวนของสิ่งตอบแทนที่กลุ่มบริษัทมีสิทธิจะได้รับ รายได้จากการให้บริการก่อสร้างดังกล่าวมีจำนวนเงินที่เป็นสาระสำคัญ และมีผลกระทบต่อรายการทางบัญชีที่เกี่ยวข้องกับสัญญาก่อสร้าง ได้แก่ รายได้ที่ยังไม่เรียกชำระ เงินรับล่วงหน้าส่วนที่เกินงานระหว่างทำ และต้นทุนการก่อสร้าง กลุ่มบริษัทและบริษัทได้เปิดเผยนโยบายการบัญชีที่เกี่ยวข้องกับการรับรู้รายได้ และรายละเอียดของรายได้จากการให้บริการรับเหมาก่อสร้าง และยอดคงเหลือของรายการทางบัญชีที่เกี่ยวข้องกับการรับรู้รายได้ในหมายเหตุประกอบงบการเงินข้อ 4 12 และ 38  | วิธีการตรวจสอบของข้าพเจ้าโดยสรุป มีดังนี้* การทำความเข้าใจกระบวนการ และระบบการควบคุมภายในสำหรับการจัดทำรายงาน และประมาณการที่นำมาใช้ในการกำหนดขั้นความสำเร็จของงานสำหรับโครงการก่อสร้างของกลุ่มบริษัทและบริษัท
* สุ่มตรวจสอบประมาณการต้นทุนโครงการก่อสร้าง โดยสอบถามผู้บริหารที่รับผิดชอบ และประเมินความเหมาะสมของการประมาณการ
* ตรวจสอบและประเมินความสมเหตุสมผลของการเปลี่ยนแปลงประมาณการต้นทุนในระหว่างปี
* สุ่มตรวจสอบต้นทุนโครงการที่เกิดขึ้นจริงกับเอกสารประกอบรายการ และประเมินความสมเหตุสมผลของการประมาณต้นทุนที่คาดว่าจะเกิดขึ้นสำหรับงานส่วนที่เหลือจนกว่าการก่อสร้างดังกล่าวจะแล้วเสร็จ
* เปรียบเทียบอัตรากำไรขั้นต้นตั้งแต่เริ่มโครงการจนถึงปัจจุบันเพื่อวิเคราะห์และประเมินความเหมาะสมของประมาณการต้นทุนโครงการ
* ประเมินประมาณการผลขาดทุนที่อาจจะเกิดขึ้นของแต่ละโครงการก่อสร้าง โดยสุ่มตรวจสอบต้นทุนที่เกิดขึ้นจริงและพิจารณาความสมเหตุสมผลของการประมาณการต้นทุนที่จะทำงานที่เหลือให้เสร็จสมบูรณ์
* สุ่มตรวจสอบรายการเปลี่ยนแปลงของสัญญาในระหว่างปีกับเอกสารประกอบรายการ และประเมินความสมเหตุสมผลของการประมาณการสิ่งตอบแทนที่กลุ่มบริษัทและบริษัทมีสิทธิจะได้รับจากรายการเปลี่ยนแปลงของสัญญาที่ยังไม่มีการกำหนดราคาที่จะเปลี่ยนแปลง
* ตรวจสอบรายการเรียกชำระค่างานจากลูกค้าในระหว่างปีกับสัญญาก่อสร้างและใบตรวจรับงานจากลูกค้า เพื่อตรวจสอบความเหมาะสมของรายได้ที่ ยังไม่เรียกชำระ และเงินรับล่วงหน้าส่วนที่เกินงานระหว่างทำ
* สุ่มเยี่ยมชมสถานที่ก่อสร้างสำหรับโครงการที่มีสาระสำคัญ เพื่อสอบถามความคืบหน้าของโครงการจากวิศวกรผู้ควบคุมงาน แล้วนำข้อมูลที่ได้จากการประมาณการความสำเร็จของเนื้องาน มาใช้เปรียบเทียบกับอัตราความสำเร็จของงานตามวิธีการทางบัญชี เพื่อให้แน่ใจว่าการรับรู้รายได้และต้นทุนงาน เป็นไปในทิศทางเดียวกัน
* ประเมินความเพียงพอของการเปิดเผยข้อมูลของกลุ่มบริษัทและบริษัทเกี่ยวกับการรับรู้รายได้จากการก่อสร้าง
 |
| **การด้อยค่าของลูกหนี้การค้าและลูกหนี้อื่น** กลุ่มบริษัทและบริษัทมีลูกหนี้การค้าและลูกหนี้อื่น - สุทธิจากค่าเผื่อหนี้สงสัยจะสูญ ณ วันที่ 31 ธันวาคม 2562 จำนวน 16,924.00 ล้านบาท และ 16,525.03 ล้านบาท ตามลำดับ กลุ่มบริษัทและบริษัทรับรู้ค่าเผื่อหนี้สงสัยจะสูญในระหว่างปี จำนวน 89.18 ล้านบาท และ กลับรายการค่าเผื่อหนี้สงสัยจะสูญจำนวน 5.49 ล้านบาท ตามลำดับ ในการประมาณการค่าเผื่อหนี้สงสัยจะสูญ เพื่อให้สะท้อนถึงมูลค่าที่คาดว่าจะได้รับของลูกหนี้การค้า อันเกิดจากการที่ไม่สามารถเรียกชำระหนี้จากลูกหนี้ได้ ผู้บริหารต้องใช้ดุลยพินิจในการประเมินความเหมาะสมของประมาณการ และข้อสมมติฐาน ซึ่งรวมการประเมินถึงโอกาสที่จะได้รับชำระหนี้โดยดูจากข้อมูลแวดล้อมต่างๆ ยกเว้นเรื่องที่กล่าวไว้ในวรรคเกณฑ์ในการแสดงความเห็นอย่างมีเงื่อนไขกลุ่มบริษัทและบริษัทได้เปิดเผยเกี่ยวกับยอดคงเหลือของลูกหนี้การค้าในหมายเหตุประกอบงบการเงินข้อ 8 และ 9  | วิธีการตรวจสอบของข้าพเจ้าโดยสรุป มีดังนี้* ทำความเข้าใจระบบการควบคุมภายในของบริษัทเกี่ยวกับวิธีการประเมินมูลค่าที่คาดว่าจะได้รับจากการเรียกเก็บหนี้จากลูกหนี้การค้าและลูกหนี้อื่น เพื่อประเมินความสมเหตุสมผลของประมาณการที่ผู้บริหารใช้พิจารณามูลค่าที่จะได้รับคืน
* สอบทานอายุของลูกหนี้ที่ค้างชำระเป็นระยะเวลานาน และประเมินค่าเผื่อหนี้สงสัยจะสูญจากข้อมูลแวดล้อมต่างๆ เปรียบเทียบกับจำนวนค่าเผื่อหนี้สงสัยจะสูญที่กลุ่มบริษัทและบริษัทได้บันทึกไว้ พิจารณาสาเหตุของผลแตกต่างและความเหมาะสมของค่าเผื่อหนี้สงสัยจะสูญ
* ประเมินมูลค่าที่คาดว่าจะได้รับจากลูกหนี้ รวมถึงทดสอบการรับชำระเงินหลังวันสิ้นงวด โดยพิจารณาควบคู่กับการประเมินกระแสเงินสดในอนาคตของลูกหนี้ เพื่อประเมินความสามารถในการชำระหนี้ในอนาคต
* ประเมินความเพียงพอของการเปิดเผยข้อมูลของ กลุ่มบริษัทและของบริษัทเกี่ยวกับลูกหนี้การค้าและลูกหนี้อื่น และค่าเผื่อหนี้สงสัยจะสูญ
 |
| **เงินลงทุนในบริษัทย่อยและค่าความนิยม และเงินลงทุนในบริษัทร่วม***เงินลงทุนในบริษัทย่อยและค่าความนิยม* ณ วันที่ 31 ธันวาคม 2562 บริษัทมีเงินลงทุนในบริษัทย่อย (สุทธิจากค่าเผื่อการด้อยค่าของเงินลงทุน) จำนวน 11,895.42 ล้านบาท บริษัทได้บันทึกค่าเผื่อการด้อยค่าของเงินลงทุนในบริษัทย่อยในระหว่างปีจำนวน 2,448.65 ล้านบาท นอกจากนี้ บริษัทมีค่าความนิยมจำนวน 855.07 ล้านบาท ซึ่งเป็นค่าความนิยมที่เกิดจากการลงทุนในกลุ่มธุรกิจเหมืองแร่โปแตช ธุรกิจปูนซีเมนต์ในประเทศไทย และธุรกิจก่อสร้างในประเทศอินเดีย *เงินลงทุนในบริษัทร่วม*ณ วันที่ 31 ธันวาคม 2562 กลุ่มบริษัทและบริษัทมีเงินลงทุนในบริษัทร่วมซึ่งแสดงมูลค่าตามวิธีส่วนได้เสียในงบการเงินรวมจำนวน 1,400.60 ล้านบาท และมูลค่าตามราคาทุนในงบการเงินเฉพาะของบริษัทจำนวน1,702.01 ล้านบาททั้งนี้ ในการพิจารณามูลค่าที่คาดว่าจะได้รับคืนของเงินลงทุนในบริษัทย่อยและบริษัทร่วม รวมถึงการทดสอบการด้อยค่าของค่าความนิยมดังกล่าว ผู้บริหารต้องใช้ดุลยพินิจอย่างมาก ในการประเมินความเหมาะสมของประมาณการ และข้อสมมติฐานที่สำคัญเกี่ยวกับความสามารถของบริษัทย่อยและบริษัทร่วมในการประกอบกิจการให้มีผลกำไรในอนาคต รวมถึงการประมาณการกระแสเงินสดรับและจ่ายในอนาคตที่คาดว่าจะเกิดขึ้นจากการดำเนินงานอย่างต่อเนื่องของกิจการ และการใช้อัตราคิดลดที่เหมาะสมเพื่อคิดลดกระแสเงินสดในอนาคต ซึ่งนำมาใช้ในการคำนวณมูลค่าที่คาดว่าจะได้รับคืนกลุ่มบริษัทและบริษัทได้เปิดเผยเกี่ยวกับนโยบายการบัญชี และรายละเอียดของเงินลงทุนในบริษัทย่อยและบริษัทร่วม และค่าความนิยม ในหมายเหตุประกอบงบการเงินข้อ 3 15 และ 24 | วิธีการตรวจสอบของข้าพเจ้าโดยสรุป มีดังนี้* ทำความเข้าใจวิธีการประเมินมูลค่าที่คาดว่าจะได้รับจากการลงทุนในบริษัทย่อยและบริษัทร่วม และกลุ่มธุรกิจต่างๆ
* พิจารณาข้อบ่งชี้ของการด้อยค่าของเงินลงทุนในบริษัทย่อยและบริษัทร่วม และค่าความนิยมของกลุ่มธุรกิจต่างๆ
* พิจารณาความสมเหตุสมผลของข้อสมมติฐาน และวิธีการที่ผู้บริหารใช้ในการคำนวณประมาณการกระแสเงินสดรับและจ่ายในอนาคตที่คาดว่าจะเกิดขึ้น รวมถึงการตรวจสอบหลักฐานสนับสนุนซึ่งแสดงถึงการประมาณการที่ดีที่สุดของฝ่ายบริหาร โดยเฉพาะเรื่องการคาดการณ์การเติบโตของรายได้ กำไรขั้นต้น และกำไรจากการดำเนินงานของบริษัทย่อย และกลุ่มธุรกิจต่างๆ
* ทดสอบการคำนวณและประเมินความเหมาะสมของอัตราคิดลดที่ผู้บริหารนำมาใช้สำหรับการประเมินมูลค่าที่คาดว่าจะได้รับจากการลงทุนในบริษัทย่อยและค่าความนิยม
* ประเมินความเหมาะสมของประมาณการของผู้บริหาร โดยการทบทวนผลการดำเนินงานที่เกิดขึ้นจริงและผลประมาณการของผู้บริหารในปีก่อน
* พิจารณาปัจจัยที่เกี่ยวข้องในการวิเคราะห์ความอ่อนไหว และความเป็นไปได้ของการคำนวณมูลค่าที่คาดว่าจะได้รับจากการลงทุนในบริษัทย่อยและค่าความนิยม
* พิจารณามูลค่าที่คาดว่าจะได้รับคืนของโครงการที่บริษัทลงทุนผ่านบริษัทร่วม โดยประเมินจากรายงานการศึกษาความเป็นไปได้ของโครงการ และพิจารณาอัตราคิดลด โดยวิเคราะห์ต้นทุนถัวเฉลี่ยของเงินลงทุนและข้อมูลอื่นๆ กับบริษัทอื่นที่เปรียบเทียบกันได้ ตลอดจนทดสอบการคำนวณมูลค่าที่คาดว่าจะได้รับตอบแทนเงินลงทุนในบริษัทร่วมตามแบบจำลองทางการเงิน
* ประเมินความเพียงพอของการเปิดเผยข้อมูลของ กลุ่มบริษัทและของบริษัทเกี่ยวกับเงินลงทุนในบริษัทย่อย บริษัทร่วม และค่าความนิยม
 |
| **เงินลงทุนในโครงการระหว่างพัฒนา**กลุ่มบริษัทและบริษัทมีเงินลงทุนในโครงการที่สำคัญกับหน่วยงานรัฐบาลในประเทศและต่างประเทศ ซึ่งอยู่ในขั้นตอนของการพัฒนาโครงการ มูลค่าของเงินลงทุนในโครงการที่สำคัญ ในงบการเงินของกลุ่มบริษัทและบริษัท ณ วันที่ 31 ธันวาคม 2562 มีดังนี้ * ต้นทุนระหว่างพัฒนาสำหรับสิทธิในสัมปทาน – โครงการทวาย จำนวน 7,804.17 ล้านบาท และ 5,205.96 ล้านบาท ตามลำดับ
* สิทธิในเหมืองแร่โปแตช จำนวน 2,293.49 ล้านบาท และรายจ่ายในการสำรวจและพัฒนาแหล่งแร่ตั้งพัก จำนวน 951.45 ล้านบาท
* ค่าใช้จ่ายสัมปทานและต้นทุนโครงการระหว่างพัฒนาในสาธารณรัฐโมซัมบิก จำนวน 2,108.93 ล้านบาท และ 1,921.19 ล้านบาท ตามลำดับ

ในการพิจารณามูลค่าที่คาดว่าจะได้รับจากการลงทุนในโครงการดังกล่าว ผู้บริหารต้องใช้ดุลยพินิจอย่างมากในการพิจารณาความเป็นไปได้ของโครงการที่จะสามารถดำเนินงานได้ในอนาคต รวมถึงการประมาณการกระแสเงินสดรับและจ่ายในอนาคตที่คาดว่าจะได้รับจากการดำเนินงานในโครงการดังกล่าว รายละเอียดของเงินลงทุนในโครงการระหว่างพัฒนาได้เปิดเผยไว้ในหมายเหตุประกอบงบการเงินข้อ 17 18 19 และ 25 | วิธีการตรวจสอบของข้าพเจ้าโดยสรุป มีดังนี้* ทำความเข้าใจวิธีการประเมินมูลค่าที่คาดว่าจะได้รับจากโครงการต่างๆ ที่กลุ่มบริษัทและบริษัทได้ลงทุน
* พิจารณาความเป็นไปได้ของโครงการและประเมินความความคืบหน้าของโครงการในด้านต่างๆ ซึ่งผู้ที่ได้รับมอบหมายระดับสูงของกลุ่มบริษัทและบริษัทร่วมหารือกับเจ้าของโครงการและหน่วยงานของรัฐเป็นระยะๆ พร้อมทั้งสอบทานหลักฐานประกอบรายการ
* พิจารณาความสมเหตุสมผลของข้อสมมติฐานและวิธีการที่ผู้บริหารใช้ในการคำนวณประมาณการ กระแสเงินสดรับและจ่ายในอนาคตที่คาดว่าจะเกิดขึ้น รวมถึงการตรวจสอบหลักฐานสนับสนุนซึ่งแสดงถึงการประมาณการที่ดีที่สุดของฝ่ายบริหาร โดยเฉพาะเรื่องการคาดการณ์การเติบโตของรายได้ กำไรขั้นต้น และกำไรจากการดำเนินงานของโครงการที่กลุ่มบริษัทและบริษัทร่วมลงทุน
* พิจารณาอัตราคิดลด โดยวิเคราะห์ต้นทุนถัวเฉลี่ยของเงินลงทุนและข้อมูลอื่นๆ กับบริษัทอื่นที่เปรียบเทียบกันได้ ตลอดจนทดสอบการคำนวณมูลค่าที่คาดว่าจะได้รับจากการลงทุนในโครงการต่างๆตามแบบจำลองทางการเงิน
* พิจารณาความเพียงพอของการเปิดเผยข้อมูลของกลุ่มบริษัทและบริษัทเกี่ยวกับเงินลงทุนในโครงการระหว่างพัฒนา
 |

*ข้อมูลอื่น*

ผู้บริหารเป็นผู้รับผิดชอบต่อข้อมูลอื่น ข้อมูลอื่นประกอบด้วยข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและเฉพาะของบริษัทและรายงานของผู้สอบบัญชีที่รวมอยู่ในรายงานนั้น ซึ่งคาดว่ารายงานประจำปีจะถูกจัดเตรียมให้ข้าพเจ้าสอบทานได้ภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและเฉพาะของบริษัทไม่ครอบคลุมถึงข้อมูลอื่นและข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและเฉพาะของบริษัท คือการอ่านข้อมูลอื่นตามที่ระบุข้างต้นเมื่อจัดทำแล้ว และพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและเฉพาะของบริษัทหรือกับสิ่งที่ข้าพเจ้าได้รับรู้จากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับผู้มีหน้าที่ในการกำกับดูแลเพื่อให้ผู้มีหน้าที่ในการกำกับดูแลดำเนินการแก้ไขข้อมูลที่แสดงขัดแย้งต่อข้อเท็จจริง

อย่างไรก็ตาม ดังที่กล่าวไว้ในวรรคเกณฑ์ในการแสดงความเห็นอย่างมีเงื่อนไข เกี่ยวกับผลกระทบจากความไม่แน่นอนในการเรียกเก็บเงินจากลูกหนี้การค้า และรายได้ที่ยังไม่เรียกชำระของบริษัทย่อยในต่างประเทศ และเรื่องซึ่งยังไม่สามารถสรุปได้ในปัจจุบันสำหรับมูลค่ายุติธรรมของสินทรัพย์สุทธิของบริษัทย่อยในต่างประเทศ และผลกระทบที่อาจเกิดขึ้นจากการบอกเลิกสัญญาว่าจ้างของกิจการร่วมค้าต่อผู้ว่าจ้าง ข้าพเจ้าได้แสดงความเห็นไว้อย่างมีเงื่อนไข ดังนั้น หากผู้บริหารจัดทำข้อมูลอื่นจากงบการเงินที่แสดงข้อมูลขัดต่อข้อเท็จจริงดังกล่าว ข้อมูลอื่นจะแสดงข้อมูลขัดแย้งกับข้อเท็จจริงอันเป็นสาระสำคัญด้วยเหตุเดียวกันเกี่ยวกับมูลค่าและรายการอื่นในรายงานประจำปี ซึ่งเป็นผลกระทบจากเรื่องดังกล่าว

*ความรับผิดชอบของผู้บริหารและผู้มีหน้าที่ในการกำกับดูแลในการจัดทำงบการเงินของบริษัท*

ผู้บริหารมีหน้าที่รับผิดชอบในการจัดทำและนำเสนองบการเงินรวมและเฉพาะของบริษัท โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินรวมและเฉพาะของบริษัทที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญ ไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและเฉพาะของบริษัท ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว และการใช้เกณฑ์การบัญชีสำหรับการดำเนินงานต่อเนื่อง เว้นแต่ผู้บริหารมีความตั้งใจที่จะเลิกกลุ่มบริษัท หรือหยุดดำเนินงานหรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของกลุ่มบริษัท

*ความรับผิดชอบของผู้สอบบัญชีในการตรวจสอบงบการเงินของบริษัท*

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและเฉพาะของบริษัทโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีเพื่อแสดงความเห็นของข้าพเจ้า ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจเชิงเศรษฐกิจของ ผู้ใช้งบการเงินจากการใช้งบการเงินรวมและเฉพาะของบริษัท เหล่านี้

ในการตรวจสอบบัญชีตามมาตรฐานการสอบบัญชี ข้าพเจ้าได้ใช้ดุลยพินิจ และการตั้งข้อสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

• ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและเฉพาะของบริษัท ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น เพื่อให้ได้รับหลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริง หรือการแทรกแซงการควบคุมภายใน

• ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นเกี่ยวกับความมีประสิทธิผลของการควบคุมภายในของกลุ่มบริษัท

• ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องซึ่งจัดทำขึ้นโดยผู้บริหาร

• สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของผู้บริหารจากหลักฐานการสอบบัญชีที่ได้รวบรวมมา สรุปว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและเฉพาะของบริษัทที่เกี่ยวข้อง หรือถ้าการเปิดเผยข้อมูลดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รวบรวมมาจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่อง

• ประเมินการนำเสนอโครงสร้างและเนื้อหาของงบการเงินรวมและเฉพาะของบริษัทโดยรวม รวมถึงการเปิดเผยข้อมูลว่างบการเงินรวมและเฉพาะของบริษัทแสดงรายการและเหตุการณ์ ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่

• รวบรวมหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของบริษัทภายในกลุ่มหรือกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบในการกำหนดแนวทาง การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ รวมถึงข้อบกพร่องที่มีนัยสำคัญในระบบการควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญมากที่สุดใน การตรวจสอบงบการเงินรวมและเฉพาะของบริษัทในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชีเว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ซึ่งข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้า เพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะ

**นายสมคิด เตียตระกูล**

ผู้สอบบัญชีรับอนุญาต

ทะเบียนเลขที่ 2785

บริษัท แกรนท์ ธอนตัน จำกัด

กรุงเทพมหานคร

2 มีนาคม 2563